**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 16 Ιουλίου 2024, ημέρα Τρίτη και ώρα 16.20΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου της, κ. Χρήστου Μπουκώρου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ανάπτυξης «Ενσωμάτωση του άρθρου 1 της Οδηγίας (ΕΕ) 2019/1151 κατά το μέρος που αφορά τους αποκλεισμένους διευθυντές και άλλες επείγουσες διατάξεις» (4η συνεδρίαση – β΄ ανάγνωση).

Στη συνεδρίαση παρέστησαν ο Υπουργός Ανάπτυξης, κ. Παναγιώτης Θεοδωρικάκος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Χαρακόπουλος Μάξιμος, Σαρακιώτης Ιωάννης, Γιαννούλης Χρήστος, Ζαμπάρας Μιλτιάδης (Μίλτος), Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Παππάς Νικόλαος, Τζάκρη Θεοδώρα, Κατρίνης Μιχαήλ, Νικητιάδης Γεώργιος, Πάνας Απόστολος, Χνάρης Εμμανουήλ, Χριστοδουλάκης Εμμανουήλ (Μανώλης), Στολτίδης Λεωνίδας, Συντυχάκης Εμμανουήλ, Κτενά Αφροδίτη, Φωτόπουλος Στυλιανός, Χήτας Κωνσταντίνος, Ζεϊμπέκ Χουσεΐν, Πέρκα Θεοπίστη (Πέτη), Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Δημητριάδης Πέτρος, Κόντης Ιωάννης, Δημητροκάλλης Ιωάννης και Παπαϊωάννου Αρετή.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κυρίες και κύριοι συνάδελφοι, καλησπέρα σας.

Αρχίζει η συνεδρίαση της Διαρκούς Επιτροπής Παραγωγής και Εμπορίου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ανάπτυξης «Ενσωμάτωση του άρθρου 1 της Οδηγίας (ΕΕ) 2019/1151 κατά το μέρος που αφορά τους αποκλεισμένους διευθυντές και άλλες επείγουσες διατάξεις».

Είναι η τέταρτη συνεδρίαση, η β΄ ανάγνωση, ξεκινάμε με τον Εισηγητή της Πλειοψηφίας, τον κ. Βασίλειο Γιόγιακα, ο οποίος έχει τον λόγο.

**ΒΑΣΙΛΕΙΟΣ ΓΙΟΓΙΑΚΑΣ (Εισηγητής της Πλειοψηφίας):** Ευχαριστώ κύριε Πρόεδρε.

Κύριε Υπουργέ, κυρίες και κύριοι συνάδελφοι, σε αυτή την τελευταία συνεδρίαση της Επιτροπής για το νομοσχέδιο που συζητούμε θα ήθελα να κάνω ορισμένα σχόλια ύστερα και από τα όσα ειπώθηκαν στην ακρόαση των φορέων αλλά και στην επί των άρθρων συζήτηση. Πρώτα από όλα να παρατηρήσω τις θετικές κρίσεις των φορέων για τις διατάξεις του Πρώτου Κεφαλαίου σχετικά με την κατηγορία των αποκλεισμένων διευθυντών και τη δημιουργία στο ΓΕΜΗ του Ειδικού Μητρώου το οποίο θα διασυνδέεται με άλλες υπηρεσίες και βάσεις δεδομένων του ελληνικού δημοσίου καθώς και με τα αντίστοιχα ειδικά μητρώα των άλλων κρατών μελών της Ευρωπαϊκής Ένωσης. Ως προς αυτό στέκομαι σε αυτό που είπε στην Επιτροπή ο Εκπρόσωπος της Κεντρικής Ένωσης Επιμελητηρίων Ελλάδος ότι ενισχύεται η λειτουργία του ΓΕΜΗ ως Μητρώο Εμπορικής Δημοσιότητας και προάγει τη συμμόρφωση με τις δικαστικές αποφάσεις κάτι που ενισχύει τη διαφάνεια στην αγορά και την ασφάλεια στις συναλλαγές. Σημαντική κρίθηκε, επίσης, η ένταξη των σχετικών ρυθμίσεων στο υπάρχον ενιαίο και συνεκτικό νομοθετικό πλαίσιο περί σύστασης εταιρειών και Γενικού Εμπορικού Μητρώου, στοιχείο το οποίο έχει αποδειχθεί ότι συμβάλλει στην ουσιαστική συμμόρφωση και είναι απόλυτα σύμφωνο με τις αρχές της καλής νομοθέτησης.

Στην ακρόαση των φορέων έγιναν, επίσης, μερικές προτάσεις σχετικά με την περαιτέρω επεξεργασία συγκεκριμένων διατάξεων του Πρώτου Κεφαλαίου, οι οποίες έχουν δοθεί και γραπτώς. Θα ήθελα συγκεκριμένα να επισημάνω την εναρμόνιση διατάξεων του Πρώτου Κεφαλαίου με τις ρυθμίσεις του ν.4706/2020 αναφορικά με τρία ζητήματα: τις προϋποθέσεις εκλογής και διατήρησης της ιδιότητας των μελών του διοικητικού συμβουλίου, την ανάθεση εξουσιών διαχείρισης και εκπροσώπησης σε τρίτα πρόσωπα καθώς και τη νομιμότητα της σύνθεσης, της συγκρότησης και των αποφάσεων του διοικητικού συμβουλίου.

Ειδικά για το τελευταίο θέμα, τονίστηκε από τον εκπρόσωπο της Επιτροπής Κεφαλαιαγοράς, ότι είναι κρίσιμο για τη διασφάλιση της σταθερότητας και της νομιμότητας των αποφάσεων του Διοικητικού Συμβουλίου, ιδιαίτερα στις εισηγμένες στο Ελληνικό Χρηματιστήριο εταιρείες.

Αξίζει να αναφερθώ, επίσης, στην επισήμανση ότι για την αποτελεσματική διασταύρωση και ανταλλαγή δεδομένων πρέπει να διασφαλιστεί η πλήρης διαλειτουργικότητα του ΓΕΜΗ και του Ειδικού Μητρώου με τα Δικαστικά Μητρώα.

Να σταθώ εδώ στη διευκρίνιση του κυρίου Υπουργού, ότι η δικαιοσύνη θα έχει την ευθύνη για την ενημέρωση και του Ειδικού Μητρώου, ύστερα από την έκδοση των αμετάκλητών δικαστικών αποφάσεων.

Τέθηκαν, επίσης, στην ακρόαση δύο άλλα θέματα.

Το ένα αφορά την αρμοδιότητα ενημέρωσης των Νομικών Προσώπων, σχετικά με τους αποκλεισμένους εν ενεργεία ή προς διορισμό διευθυντές και το άλλο τη δυνατότητα των Νομικών Προσώπων να έχουν πρόσβαση στο μητρώο αποκλεισμένων διευθυντών, ώστε να μπορούν να κάνουν προληπτικό έλεγχο ενόψει της επιλογής και του διορισμού μελών του Διοικητικού Συμβουλίου.

Εκτιμώ ότι τα θέματα αυτά θα καλύπτονται από τη δευτερογενή νομοθεσία και τις προβλεπόμενες στις εξουσιοδοτικές διατάξεις, Κοινές Υπουργικές Αποφάσεις. Σε κάθε περίπτωση, είμαι βέβαιος ότι ο Υπουργός και οι συνεργάτες του θα αξιολογήσουν τις όποιες εισηγήσεις και θα κρίνουν, εάν και σε ποια σημεία χρειάζονται αλλαγές.

Κυρίες και κύριοι συνάδελφοι, σε σχέση με την Πανελλήνια Έκθεση Λαμίας και τις σχετικές ρυθμίσεις που έχουν απασχολήσει ένα μεγάλο μέρος της συζήτησης στην Επιτροπή.

Πρώτα απ’ όλα, ο σκοπός των ρυθμίσεων είναι διπλός, από τη μία να κερδηθεί χρόνος, χρόνος που είναι εξαιρετικά περιορισμένος, καθώς τρέχουν οι προθεσμίες απορρόφησης των κοινοτικών πόρων και κυρίως αυτές από το Ταμείο Ανάκαμψης.

Τόσο, λοιπόν, η κατάργηση του Ν.Π.Δ.Δ. «Πανελλήνια Έκθεση Λαμίας» να γίνει με διαπιστωτική πράξη του Υπουργού Ανάπτυξης, όσο και η καταγραφή από ορκωτό ελεγκτή των οικονομικών στοιχείων της ακίνητης και κινητής περιουσίας του καταργούμενου Νομικού Προσώπου, έχουν σκοπό να απλοποιήσουν και άρα να συντομεύσουν κάποιες απαραίτητες διαδικασίες.

Από την άλλη, με τη νομοτεχνική βελτίωση, που ακούσαμε ότι έχει ετοιμάσει το Υπουργείο, θεωρώ ότι ο νέος φορέας θα προστατεύεται από διαδικασίες δέσμευσης περιουσιακών στοιχείων και από συγκεκριμένες απαιτήσεις τρίτων. Να προστατεύεται, δηλαδή, αυτό που ο συνάδελφος κ. Οικονόμου χαρακτήρισε «ξαφνικό θάνατο». Αυτό που χρειάζεται να ειπωθεί στους ενδιαφερόμενους φορείς είναι ότι υπάρχουν λύσεις, αλλά δεν μπορεί να χαθεί άλλος χρόνος.

Συνολικά, να κλείσω, κυρίες και κύριοι συνάδελφοι, επαναλαμβάνοντας ότι το κυρίως αντικείμενο του νομοσχεδίου θέτει το απαραίτητο πλαίσιο, με το οποίο περιορίζονται παραβατικές συμπεριφορές και ενισχύεται η διαφάνεια και η λογοδοσία στην εταιρική διακυβέρνηση και γι’ αυτό ορίζει να τύχει της θετικής ψήφου και άλλων κομμάτων μετά και την αυριανή συζήτηση στην Ολομέλεια. Σας ευχαριστώ.

**ΜΑΡΙΑ – ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ – ΒΙΛΙΑΛΗ (Προεδρεύουσα της Επιτροπής):** Το λόγο έχει η κυρία Κοντοτόλη.

**ΜΑΡΙΝΑ ΚΟΝΤΟΤΟΛΗ (Εισηγήτρια της Μειοψηφίας)**: Σας ευχαριστώ, κυρία Πρόεδρε. Κύριε Υπουργέ, κυρίες και κύριοι συνάδελφοι, είμαστε στην τέταρτη συνεδρίαση της Επιτροπής για το νομοσχέδιο του Υπουργείου Ανάπτυξης και για εμάς είναι μια συνηθισμένη μέρα, αλλά έχω την ανάγκη να μιλήσω για τους συντοπίτες μου τους κτηνοτρόφους και για τη Καλαμπάκα που σήμερα υπάρχει το θέμα με την πανώλη και το τι θα κάνουν τους 25 τόνους γάλα τους οποίους μπορεί και να χρειαστεί να τους πετάξουν. Οι άνθρωποι είναι σε απόγνωση, γιατί είναι δεύτερο το χτύπημα μετά από τον «Daniel» μέσα σε ένα χρόνο και σίγουρα είναι δύσκολο να μιλήσουμε και για ανάπτυξη, γιατί αυτοί οι άνθρωποι βρίσκονται σε πολύ δύσκολη θέση.

Δεν θα επεκταθώ περισσότερο και σας ευχαριστώ πολύ, αλλά ένιωθε αυτή την ανάγκη να μεταφέρω τη φωνή αυτών των ανθρώπων και του σημερινού συλλαλητηρίου και εδώ στη Βουλή. Περιμένουμε να δούμε την αντίδραση της κυβέρνησης και θα επανέλθουμε.

 Τώρα ως προς το νομοσχέδιο. Είπαμε, κύριε Υπουργέ, ότι στο πρώτο μέρος της υπό ενσωμάτωση Οδηγίας της Ευρωπαϊκής Ένωσης δεν υπάρχουν σοβαρές διαφωνίες για τους αποκλεισμένους διευθυντές. Επισημάναμε σημεία που χρήζουν βελτίωσης, όπως για το εύρος των προστίμων, προσώπων και εταιρειών που δεν πρέπει, κατά τη γνώμη μας, να είναι ταυτόσημο και το αποδεχτήκαμε.

 Είπαμε επίσης ότι δεν διασφαλίζετε τη διαλειτουργικότητα των πληροφοριακών συστημάτων και κυρίως αυτών που έχουν να κάνουν με τα Δικαστικά Μητρώα που καταχωρούνται δικαστικές αποφάσεις. Εν απουσία μάλιστα ελεγκτικού μηχανισμού ορθής ενημέρωσης και εφαρμογής της Ευρωπαϊκής Οδηγίας περί αποκλεισμένων διευθυντών η διαλειτουργικότητα κρίνεται ως επιβεβλημένη.

 Σας είπαμε ότι θα μπορούσε να είναι προϋπόθεση ανάληψης θέσης διευθυντή το λευκό ποινικό μητρώο, όπως ισχύει και για τις προσλήψεις στο Δημόσιο, όπως και οι όποιες κρατικές ή κοινοτικές χρηματοδοτήσεις των επιχειρήσεων να προϋποθέτουν και έλεγχο των διευθυντικών στελεχών τους. Δεν απαντήσατε κάτι επ΄ αυτού, όπως δεν απαντήσατε τίποτε για το κράτος δικαίου στη χώρα και τις εις βάρος μας αιτιάσεις από την Ευρωπαϊκή Επιτροπή για την απαράδεκτη και καθυστερημένη απονομή δικαιοσύνης.

 Για όλα τα παραπάνω και όσα θα πω παρακάτω για τα άρθρα 12 και 13 ως «ΣΥΡΙΖΑ - Προοδευτική Συμμαχία» επιφυλασσόμαστε για την τελική μας τοποθέτηση επί του νομοσχεδίου στην Ολομέλεια της Βουλής.

 Και έρχομαι τώρα στα δύο τελευταία άρθρα που αφορούν στην Πανελλήνια Έκθεση Λαμίας και τις αντιδράσεις που έχει προκαλέσει στους τοπικούς φορείς και όχι μόνο. Από την ακρόαση των φορέων προέκυψε με σαφήνεια ότι και ο Δήμος Λαμιέων ο βασικός μέτοχος του νέου φορέα με 60% και η Περιφέρεια Στερεάς Ελλάδας και το Επιμελητήριο Φθιώτιδας αμφότεροι με 30% συμμετοχή δεν είχαν καμία ενημέρωση και δεν έλαβαν μέρος σε καμία διαβούλευση για το νομοσχέδιο. Τους ρωτήσαμε επί τούτου και απάντησαν αυτό ότι το έμαθαν από δημοσιεύματα και τελευταία στιγμή.

 Δεν ήταν λάθος αυτό;

 Είναι δυνατόν οι καθ΄ ύλην αρμόδιοι για να διαχειριστούν το νέο φορέα «ΠΕΛ - Αναπτυξιακή Α.Ε. Ο.Τ.Α.» να μην ξέρουν τι πρόκειται να αλλάξει από το θεσμικό πλαίσιο;

 Είναι δυνατόν η γνώμη τους να μην μετράει για το Υπουργείο Ανάπτυξης;

 Τα λάθη δεν σταματούν εδώ.

 Έρχεται εδώ ο κ. Οικονόμου ένας εκ των τριών Βουλευτών Φθιώτιδας της Νέας Δημοκρατίας στην πρώτη συνεδρίαση της Επιτροπής και μας φέρνει μία τροπολογία στην πρόταση νόμου που καταθέσατε.

Τι αποδεικνύει αυτό;

 Ότι ούτε ο κ. Οικονόμου ήταν απολύτως σύμφωνος για το νομοσχέδιο που καταθέσατε αναφορικά με την Πανελλήνια Έκθεση Λαμίας.

Στη δεύτερη ή τρίτη συνεδρίαση έρχεται και έτερος Βουλευτής Φθιώτιδας της Νέας Δημοκρατίας ο κ. Κοτρωνιάς και καταθέτει άλλη τροπολογία δική του για το ίδιο θέμα, την ΠΕΛ. Είπε ο κύριος Υπουργός ότι θα προβεί σε νομοτεχνικές βελτιώσεις. Περιμένουμε να τις δούμε κύριε Υπουργέ αλλά έτσι αποδεικνύεται πόσο προβληματική είναι η διαδικασία μη διαβούλευσης που ακολουθήσατε.

Για όλους αυτούς τους παραπάνω λόγους και για όλα όσα προανέφερα ως ΣΥΡΙΖΑ Προοδευτική Συμμαχία, επιφυλασσόμαστε να πάρουμε οριστική θέση στην Ολομέλεια.

Σας ευχαριστώ πολύ.

**ΜΑΡΙΑ-ΕΛΕΝΗ(ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** Ευχαριστούμε και εμείς κυρία συνάδελφε.

Ακολουθεί ο Ειδικός Αγορητής της Κοινοβουλευτικής Ομάδας «ΠΑΣΟΚ – ΚΙΝΗΜΑ ΑΛΛΑΓΗΣ», κ. Γεώργιος Νικητιάδης.

Ορίστε, έχετε τον λόγο, κ. Νικητιάδη.

**ΓΕΩΡΓΙΟΣ ΝΙΚΗΤΙΑΔΗΣ (Ειδικός Αγορητής της ΚΟ «ΠΑΣΟΚ-ΚΙΝΗΜΑ ΑΛΛΑΓΗΣ»):** Κυρία Πρόεδρε, ευχαριστώ.

 Κυρίες και κύριοι συνάδελφοι, εμείς και στις προηγούμενες συνεδριάσεις είχαμε τοποθετηθεί θετικά στο νομοσχέδιο.

Κι αυτό διότι αποτελεί εναρμόνιση Οδηγίας της Ευρωπαϊκής Ένωσης στο ελληνικό δίκαιο. Άλλωστε τα θέματα που θίγονται κυρίως άπτονται της προστασίας και της αγοράς και των συναλλασσομένων με εταιρείες και συνεπώς θα έπρεπε ακόμη και αν δεν υπήρχε η Οδηγία, η ελληνική έννομη τάξη να φροντίζει, έτσι ώστε να προστατεύεται το σύνολο της αγοράς. Άρα, επί της αρχής η θέση μας είναι θετική σε ότι σχετίζεται με το νομοσχέδιο.

Υπάρχουν ωστόσο κάποια ζητήματα τα οποία δεν έχουν ακόμη διευκρινισθεί και θέλω να τα θέσω εκ νέου. Άκουσα τον Εισηγητή της Νέας Δημοκρατίας να τοποθετείται θετικά για τα θέματα της «Αναπτυξιακής Λαμία Α.Ε.» προσμένοντας ότι θα είναι προς τη σωστή κατεύθυνση οι ρυθμίσεις του Υπουργείου. Κύριε συνάδελφε, αντιλαμβάνομαι ότι συνταυτίζεστε με την κυβερνητική πολιτική αλλά αν δεν ξέρουμε ποιες είναι οι ρυθμίσεις του Υπουργείου το να τοποθετούμαστε θετικά, το βρίσκω τουλάχιστον άξιο απορίας. Εν πάση περιπτώσει, αυτή είναι η θέση σας, διαφωνώ με τον τρόπο που διατυπώνεται αλλά τη σέβομαι.

Κύριε Υπουργέ, θέλουμε να μας απαντήσετε σε δύο, τρία ερωτήματα που ετέθησαν. Το ένα είναι σχετικώς με την ακυρότητα της παρουσίας ενός στελέχους σε μία εταιρεία και τι επιπτώσεις μπορεί αυτή να έχει στις αποφάσεις που λαμβάνει η εταιρεία; Είναι σημαντικό, μπορεί να το βρούμε στον δρόμο μας, να το βρούμε μπροστά μας, να λέει ο νόμος είναι άκυρη η τοποθέτησή του, να έχει συνεδριάσει η εταιρεία και να έχει πάρει παρουσία του ατόμου αυτού μια σειρά από αποφάσεις σημαντικές και να έλθουν κάποιοι, που δεν τους αρέσουν οι αποφάσεις, να ζητήσουν την ακύρωση και των αποφάσεων, αφού ελήφθησαν παρουσία ενός στελέχους που ήταν άκυρη η παρουσία του στην εταιρεία. Νομίζω ότι πρέπει να το δείτε και εσείς αυτό για να μην το βρούμε, επαναλαμβάνω, μπροστά μας. Το δεύτερο θέμα που έθεσε και η συνάδελφος από τον ΣΥΡΙΖΑ σχετίζεται με την καθυστέρηση της ελληνικής δικαιοσύνης που πράγματι μπορεί να προκαλέσει προβλήματα διότι αν έχουμε πρωτοδίκως μια καταδίκη ενός στελέχους μιας εταιρείας και στη συνέχεια έχουμε μία εξαετία, επταετία προκειμένου να εκδοθεί η αμετάκλητη απόφαση του Εφετείου 6 με 7 χρόνια αυτός ο διευθυντής, που θα έχει κάνει τη δουλειά και ενδεχομένως θα καταδικαστεί από το Εφετείο, θα είναι και θα συνεχίσει να λαμβάνει αποφάσεις. Άρα, πρέπει να μεριμνήσουν για αυτά τα θέματα, να τα δούμε, να λυθούν για να μην τα βρίσκουμε μπροστά μας.

Στο θέμα της «Λαμία Αναπτυξιακή», εμείς σε αυτά διατηρούμε την επιφύλαξη μας διότι αναμένουμε να δούμε ποιες θα είναι οι ρυθμίσεις και πώς τοποθετούνται και οι παράγοντες της περιοχής πάνω σε αυτά.

 Επιφυλασσόμαστε για οτιδήποτε άλλο στην Ολομέλεια. Θα προσθέσω μόνο ότι το ΠΑΣΟΚ συμπαρίσταται στο θέμα που έθεσε η συνάδελφός από τον ΣΥΡΙΖΑ σε ότι σχετίζεται με το πρόβλημα που δημιουργείται στην Καλαμπάκα. Ευχαριστώ πολύ.

 **ΜΑΡΙΑ-ΕΛΕΝΗ(ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** Ευχαριστούμε και εμείς κ. Νικητιάδη.

 Ακολουθεί ο Ειδικός Αγορητής της Κοινοβουλευτικής Ομάδας του «Κομμουνιστικού Κόμματος Ελλάδος», κ. Εμμανουήλ Συντυχάκης, μέσω WEBEX.

 Ορίστε, έχετε τον λόγο, κ. Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Κυρία Πρόεδρε, με επάρκεια το Κομμουνιστικό Κόμμα Ελλάδας, τοποθετήθηκε στις προηγούμενες συνεδριάσεις της Επιτροπής, τόσο για τις διατάξεις σε ό,τι αφορά τους λεγόμενους «Αποκλεισμένους διευθυντές», καθώς και τις διατάξεις των άρθρων 12 και 13 αναφορικά με την «Πανελλήνια Έκθεση Λαμίας».

Το νομοσχέδιο το καταψηφίζουμε, όπως είπαμε. Ως εκ τούτου για σήμερα δεν έχω να πω κάτι περισσότερο, θα τοποθετηθούμε πιο ολοκληρωμένα στην αυριανή Ολομέλεια.

Ευχαριστώ πολύ.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ(Προεδρεύουσα της Επιτροπής):** Και εμείς, κύριε συνάδελφε.

Τον λόγο έχει ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ», κ. Στυλιανός Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ»):** Σας ευχαριστώ, κυρία Πρόεδρε, κύριε Υπουργέ.

 Εμείς για λόγους καλύτερης κατανομής του χρόνου είχαμε επιλέξει να ασχοληθούμε, στην προηγούμενη συνεδρίαση, μέχρι το άρθρο 11, οπότε σήμερα θα σχολιάσω ουσιαστικά τα άρθρα 12 και 13 που αφορούν την «Αναπτυξιακή Λαμίας» και αυτά εν’ τάχει.

Η βασική μας ένσταση αφορά την κατάργηση της δυνατότητας του Δημοσίου να ανακαλέσει την παραχώρηση μετά το τέλος της πενταετίας. Οι διατάξεις μπορεί να μην έχουν ιδιαίτερη σημασία για την κοινή γνώμη, αλλά σε κάθε περίπτωση το αμαρτωλό παρελθόν της «Πανελλήνιας Έκθεσης Λαμίας», μας καθιστά ιδιαίτερα επιφυλακτικούς.

Ειδικότερα, υπάρχουν συσσωρευμένες οφειλές σε Δημόσιο και ιδιώτες, κατασχέσεις, πλειστηριασμούς και γενικά κακοδιαχείριση έως και το 2018, χωρίς όμως κανένας να αναλάβει τις ευθύνες.

 Μάλιστα, το 2017 διενεργήθηκε, υποτίθεται, οικονομικός έλεγχος, από το 2010 και έως τη χρήση του 2017 με τη συνδρομή της τοπικής Εισαγγελίας, χωρίς να μάθουμε λεπτομέρειες. Σημειωτέον ότι με το ν. 4605/2019 επί κυβέρνησης ΣΥΡΙΖΑ, νόμο που εφαρμόζει όπως φαίνεται και η Νέα Δημοκρατία, καταργήθηκε το Νομικό Πρόσωπο Δημοσίου Δικαίου «Πανελλήνια Έκθεση Λαμίας», το οποίο είχε συσταθεί δια νόμου το 1975 με σκοπό τη διοργάνωση της Έκθεσης, όπως γνωρίζουμε.

Οι αρμοδιότητες και οι απαιτήσεις και οι υποχρεώσεις τους, μεταφέρθηκαν στην τότε συσταθείσα ανώνυμη «Αναπτυξιακή Α.Ε. Ο.Τ.Α.», η οποία έχει κύριο μέτοχο το Δήμο Λαμιέων, την Περιφέρεια Στερεάς Ελλάδας και το Επιμελητήριο Φθιώτιδας.

Όλα αυτά τα 5 χρόνια, όμως, τα οποία δεν είναι λίγα, από την ψήφιση του ν. 4605/2019, ερχόμαστε τώρα να συζητήσουμε για τροποποιήσεις.

Ορθά θα πω εγώ, ο Υπουργός, το έβαλε ως προτεραιότητα, γιατί όντως τα πέντε χρόνια είναι πάρα πολλά.

Έρχομαι στο άρθρο 13, το οποίο πέραν από αυτά τα οποία σημείωσα στο προηγούμενο άρθρο 12, θεωρούμε δέον να σημειωθεί ότι ειδικά η παράγραφος 5 του άρθρου 65 του ν. 4605/2019, όριζε ότι ««Με απόφαση των Υπουργών Οικονομίας και Ανάπτυξης και Οικονομικών συγκροτείται, μέσα σε ένα (1) μήνα από την έναρξη ισχύος του παρόντος, επταμελής επιτροπή, στην οποία συμμετέχουν εκπρόσωποι των ανωτέρων Υπουργείων, καθώς και εκπρόσωποι των μετόχων της ανώνυμης εταιρείας - δηλαδή Περιφέρειας, Δήμων και Επιμελητηρίων- για τη διενέργεια καταγραφής: α) των πάσης φύσεως απαιτήσεων και υποχρεώσεων του Ν.Π.Δ.Δ. «Πανελλήνια Έκθεση Λαμίας», β) της κατάστασης πάσης φύσεως έργων και εγκαταστάσεων, καθώς και γ) απογραφής των κινητών, τα οποία κατά τις διατάξεις του παρόντος άρθρου περιέρχονται στην κυριότητα της ανώνυμης εταιρείας «Φορέας Π.Ε.Λ. Αναπτυξιακή Α.Ε. Ο.Τ.Α..Η έκθεση καταγραφής-απογραφής υποβάλλεται στους ανωτέρω Υπουργούς το αργότερο εντός εξαμήνου και εγκρίνεται με κοινή απόφασή τους μέχρι την ημερομηνία κατάργησης του Ν.Π.Δ.Δ. «Πανελλήνια Έκθεση Λαμίας».».

Εδώ θα ήθελα μετά την εκτενή συζήτηση, την οποία είχαμε, ειδικά στην ακρόαση Φορέων, πολύ καλοπροαίρετα να ρωτήσω τον κ. Υπουργό, εάν έχουν τεθεί στη διάθεσή του τα οικονομικά στοιχεία; Μια τάξη μεγέθους, γιατί απ’ ότι καταλαβαίνω, στη συζήτηση, δεν υπάρχουν ακριβή νούμερα, δεν έχουν συνταχθεί οικονομικές καταστάσεις, οι οποίες να μας δηλώνουν ποιο είναι το ύψος των οφειλών, σε ποιες κατηγορίες αυτά διακρίνονται, γιατί η εμπειρία μου και στον έλεγχο και στη σύνταξη οικονομικών καταστάσεων μου δείχνει ότι αυτά τα περίπου 10 χρόνια που έχουν περάσει είναι αδύνατον ένας Φορέας να μην έχει καταφέρει να συλλέξει σε πραγματικό χρόνο τουλάχιστον τις οφειλές που έχει απέναντι προς το Δημόσιο, απέναντι στα ασφαλιστικά ταμεία και όπως είπα χαρακτηριστικά και στον διευθύνοντα σύμβουλο, ο οποίος δεν άλλαξε, «να πάρει η ευχή, βγαίνεις από το γραφείο σου, πας απέναντι στην ΔΟΥ Λαμίας, πας απέναντι στον ΕΦΚΑ, ρωτάς και μαθαίνεις εκείνη τη στιγμή ποια είναι τα χρέη προς τα ασφαλιστικά ταμεία και προς τη ΔΟΥ». Ούτε αυτή την απάντηση δεν πήραμε. Πήραμε μια γενικόλογη απάντηση από τον Δήμαρχο ότι τα χρέη είναι περίπου στα δύο(2) εκατομμύρια. Θα θέλαμε, αν ο κ. Υπουργός έχει μια πιο συγκεκριμένη πληροφορία να μας τη δώσει και γενικά εμείς με τη λογική του και την πολιτική του να μην τα διαγράψει αυτά και να μην επιβαρυνθούν όλοι οι Έλληνες φορολογούμενοι αυτά τα χρέη, είμαστε «υπέρ». Σας ευχαριστώ.

**ΜΑΡΙΑ–ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ – ΒΙΛΙΑΛΗ (Προεδρεύουσα της Επιτροπής):** Εμείς σας ευχαριστούμε, κύριε συνάδελφε. Να προχωρήσουμε τώρα στην Ειδική Αγορήτρια της Κοινοβουλευτικής Ομάδας «ΝΕΑ ΑΡΙΣΤΕΡΑ», κυρία Πέρκα. Παρακαλώ, κυρία συνάδελφε.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ευχαριστώ, κυρία Πρόεδρε. Δεν είμαι αυτή τη στιγμή, αλλά δεν πειράζει γιατί αυτό το νομοσχέδιο πραγματικά το εξαντλήσαμε αναφέροντας τα ίδια. Εγώ θα επαναλάβω σε ό,τι αφορά το πρώτο κομμάτι, το κεφάλαιο για τον αποκλεισμό των Διευθυντών, κάποιες και από τις παρατηρήσεις που κάνανε και οι φορείς. Ας πούμε το άρθρο που προβλέπει την ποινή από 20.000 έως 500.000 δεν εξειδικεύει τους όρους υπό τις οποίους επιβάλλεται εκάστη ποινή, κάτι που αφήνει υπερβολικά περιθώρια αυθαιρεσίας στη διοίκηση.

Θα επαναφέρω το θέμα με τη δευτερογενή νομοθεσία, που είναι πολύ συνηθισμένο σε όλα τα νομοσχέδια που φέρνει αυτή η κυβέρνηση, που δεν προβλέπεται πότε θα βγει. Υπάρχουν νόμοι ακόμη που δεν μπορούν να εφαρμοστούν γιατί δεν υπάρχει δευτερογενής νομοθεσία, όπως επίσης και η διαλειτουργικότητα με άλλα Μητρώα του δημοσίου.

Επίσης, ακούσαμε τον Πρόεδρο της Διοικούσας Επιτροπής της Ένωσης Εισηγμένων Εταιρειών ότι η διεύρυνση των αδικημάτων με τον τρόπο που γίνεται δημιουργεί πολιτικό ζήτημα. Για παράδειγμα, εδώ βλέπουμε ότι έχουμε το αδίκημα του εκβιασμού, αλλά δεν έχουμε το αδίκημα της δωροδοκίας και φαίνεται ότι οι ποινές είναι αυστηρές με μη αναλογικό τρόπο. Δηλαδή, τα αδικήματα εξ αμελείας είναι τα ίδια με αυτά που είναι δόλια;

Επίσης, οι φορείς είπαν ενδιαφέροντα πράγματα. Δεν μπορώ να πω ότι έχω καμία εξειδίκευση. Ας πούμε από την Επιτροπή Κεφαλαιαγοράς αναφέρθηκε στον νόμο 4706/2020 για την εταιρική διακυβέρνηση που προβλέπουν προϋποθέσεις για την εκλογή και τη διατήρηση της ιδιότητας των μελών του Διοικητικού Συμβουλίου, καθώς και την ανάθεση εξουσιών διαχείρισης και εκπροσωπώντας τα τρίτα πρόσωπα, όσον αφορά τις εισηγμένες εταιρείες. Δεν ξέρω αν λήφθηκαν αυτά υπόψη και αν έχουμε διορθώσεις, κύριε Υπουργέ.

Από εκεί και πέρα το μείζον θέμα συζήτησης παραμένει το θέμα της ΠΕΛ. Ακούσαμε τον Δήμαρχο, ακούσαμε τους φορείς. Εμείς τοποθετηθήκαμε ούτως ή άλλως. Κοιτάξτε τώρα. Το να ξεκινάει μία καινούργια ΠΕΛ με τα χρέη είναι σαφές ότι δεν θα μπορέσει να λειτουργήσει. Υπάρχει το θέμα το ιδιοκτησιακό το οποίο φαίνεται ότι δεν έχει λυθεί και αυτό δημιουργεί ένα επιπλέον πρόβλημα. Είχαμε ζητήσει κιόλας να μάθουμε και τι έργα πρόκειται να γίνουν. Αυτό δεν απαντήθηκε. Βεβαίως, φοβόμαστε ότι κάποια στιγμή, τι μπορεί να γίνει; Αυτό που γίνεται συνήθως.

Εγώ είπα σε κάποια Επιτροπή και θα το επαναλάβω.

Αυτό το παράδειγμα είναι ο τρόπος που πτωχεύει μια χώρα. Για παράδειγμα, αναφέρθηκαν 95 φορείς που δεν είχαν Ισολογισμούς και Προϋπολογισμούς. Εκεί πρέπει να φαγώθηκε πολύ δημόσιο χρήμα και να κατάφεραν να το γεμίσουν χρέη. Πάρα πολλοί συνεταιρισμοί. Αυτό είχε γίνει σε όλη τη χώρα για πάρα πολλά χρόνια και βεβαίως κυβερνούσε τότε η Νέα Δημοκρατία και το ΠΑΣΟΚ. Αυτά να μην τα ξεχνάμε. Μετά ερχόταν το ελληνικό δημόσιο να καλύψει τα κενά.

Εγώ ξέρω πάρα πολλά έργα σε όλη την Περιφέρεια ορφανά. Δηλαδή, κατασπαταλήθηκαν πόροι και χώροι και δεν αξιοποιήθηκαν ποτέ, - Στην περιοχή μου έχουμε πολλά τέτοια έργα. - την περίοδο των παχιών αγελάδων. Τώρα, όμως, δεν είμαστε εκεί. Κύριε Υπουργέ, εγώ έχω πραγματικά μια απορία.

Εάν παραμείνει ως έχει η διάταξη, – Γιατί είπαμε ότι πρέπει να αποσυρθεί αυτή και να συζητηθεί ξανά. Δεν έχω να σας πω αυτή τη στιγμή μια πρόταση, αλλά πρέπει να συζητηθεί αναλυτικά πώς μπορεί να λυθεί. - πολύ φοβάμαι ότι πολύ γρήγορα θα αρχίσουμε να βλέπουμε επιχορηγήσεις για να μπορέσει να λειτουργήσει, για να μπορέσει να ξεχρεώσει τα χρέη για τα οποία όντως δεν ευθύνεται η νέα διοίκηση που σημαίνει ότι θα επωμιστούν όλη αυτή την επιβάρυνση οι Έλληνες φορολογούμενοι, πράγμα το οποίο δεν θεωρώ ότι είναι δίκαιο και σωστό.

Άρα, καλό είναι αυτή η διάταξη για την ΠΕΛ να αποσυρθεί, να γίνει μια μελέτη, να γίνει πιο σοβαρή διαβούλευση, να τοποθετηθούμε όλοι σε ένα καινούργιο σχέδιο. Πάντως έτσι δεν φαίνεται ότι μπορεί να λειτουργήσει. Ευχαριστώ.

**ΜΑΡΙΑ ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** Και εμείς ευχαριστούμε, κυρία συνάδελφε.

Στο σημείο αυτό, η Προεδρεύουσα της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Χαρακόπουλος Μάξιμος, Σαρακιώτης Ιωάννης, Γιαννούλης Χρήστος, Ζαμπάρας Μιλτιάδης (Μίλτος), Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Παππάς Νικόλαος, Τζάκρη Θεοδώρα, Κατρίνης Μιχαήλ, Νικητιάδης Γεώργιος, Πάνας Απόστολος, Χνάρης Εμμανουήλ, Χριστοδουλάκης Εμμανουήλ (Μανώλης), Στολτίδης Λεωνίδας, Συντυχάκης Εμμανουήλ, Κτενά Αφροδίτη, Φωτόπουλος Στυλιανός, Χήτας Κωνσταντίνος, Ζεϊμπέκ Χουσεΐν, Πέρκα Θεοπίστη (Πέτη), Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Δημητριάδης Πέτρος, Κόντης Ιωάννης, Δημητροκάλλης Ιωάννης και Παπαϊωάννου Αρετή.

Να συνεχίσουμε με τον Ειδικό Αγορητή της Κ.Ο. «ΝΙΚΗ» κ. Νικόλαο Βρεττό.

**ΝΙΚΟΛΑΟΣ ΒΡΕΤΤΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»»):** Ευχαριστώ, κυρία Πρόεδρε. Φαίνεται όπως στη ζωή, έτσι και στην πολιτική δεν υπάρχουν σίγουρα και εύκολα. Όμως, όταν συζητάμε για ψήφιση νομοσχεδίου, τότε είναι ανεύθυνη προσέγγιση όταν αυτή γίνεται προς το νομοσχέδιο και στα αποτελέσματα του νομοσχεδίου, όταν αυτή η προσέγγιση γίνεται με προχειρότητα και επιβολή, εξαναγκαστική. Υπάρχει το κουφάρι, όπως λέμε, πάνω στο οποίο πατάει μια ρύθμιση που είναι σκανδαλώδης ο τρόπος με τον οποίο έρχεται στην Επιτροπή μας έτσι ώστε να καταθέσουμε τις απόψεις μας, προκειμένου να γίνει νομοσχέδιο. Το κουφάρι είναι μια οδηγία που δεν είχαμε ψηφίσει τον παρελθόντα χρόνο και που στην ουσία του, αν τελικά θέλαμε πραγματικά να προστατεύσουμε το κοινωνικό αγαθό της δικαιοσύνης και της προστασίας των πολιτών από ανθρώπους, οι οποίοι έχουν καταδικαστεί διαχειριζόμενοι το δικαίωμα της διεύθυνσης, της υπογραφής και της οικονομικής γενικότερα διαχείρισης, είχαν εκμεταλλευτεί με τις αποφάσεις τους συμπολίτες μας. Επομένως το θέμα των αποκλεισμένων διευθυντών θα έπρεπε να έχει έρθει τον προηγούμενο χρόνο και σωστά, όχι όπως έρχεται αυτή τη στιγμή.

Και αναφέρομαι συγκεκριμένα ότι θα έπρεπε το μητρώο αυτό των αποκλεισμένων διευθυντών που θα πρέπει να υπάρχει στο ΓΕΜΗ να γίνεται με όρους λευκού ποινικού μητρώου. Δεν είναι δυνατόν κάποιος, ο οποίος έχει ακόμα και πρωτόδικη απόφαση πλημμελήματος να μην είναι σε γνώση οποιουδήποτε σχήματος επιχειρηματικού ή οποιασδήποτε άλλης υπηρεσίας να ήθελε να τον χρησιμοποιήσει να μη γνωρίζει ποια είναι η προηγούμενη διαχειριστική του επάρκεια; Δηλαδή αν ήταν στην Αγγλία κάποιος, θα έπρεπε να πάει συστατική επιστολή από το προηγούμενο εργοδότη του. Εδώ δεν υπάρχει, γιατί πολλές φορές και οι συστατικές επιστολές είναι αποτέλεσμα συναλλαγής.

Εδώ το Κράτος, το υπεύθυνο Κράτος θα έπρεπε ακριβώς δημόσιες αποφάσεις που βγάζουν τα δικαστήρια στο όνομα του ελληνικού λαού να έχουν την έννοια της δημοσίευσης. Προφανώς εμείς διαφωνούμε οποιεσδήποτε ποινές ή πρόστιμα να καταβάλλονται μετά από μια πρωτόδικη απόφαση. Πιστεύουμε ότι έχει το δικαίωμα καθένας να υπερασπιστεί το δικαίωμά του να προσφύγει σε άλλο βαθμό δικαιοσύνης και να δικαιωθεί αν είναι, αλλά θα πρέπει το ποινικό του μητρώο ή το μητρώο αποκλεισμένων διευθυντών που θα διατηρεί το ΓΕΜΗ ακριβώς να έχει το φάκελο του καθενός ενδιαφερόμενου σε πλήρη διαφάνεια και διαύγεια.

Προφανώς -το είπαμε και στις προηγούμενες Επιτροπές- δεν συμφωνούμε με το εύρος του προστίμου χωρίς αυτό να είναι προκαθορισμένο όσον αφορά τις κατηγορίες, κυρίως όταν αυτό το εύρος των προστίμων ή των συνεπειών αν θέλετε των οικονομικών είτε προς την εταιρεία είτε προς τον ίδιο τον καταδικασθέντα αποκλεισμένο διευθυντή, όπως εδώ τον ορίζουμε, θα έπρεπε να μην επιβάλλεται με έναν τρόπο αυθαίρετο από τον οποιοδήποτε προϊστάμενο.

Προφανώς η δικαιοδοσία ενός προϊσταμένου να έχει και μεγάλο εύρος επιβολής, χωρίς να καθορίζεται το οποιοδήποτε χρηματικό πρόστιμο, αλλά κυρίως η δυνατότητα που δίνεται στον κάθε ένα που είναι υπόχρεος να υποστεί την οποιαδήποτε χρηματική ποινή δίνει τη δυνατότητα συναλλαγής και να διαιωνιστεί το φαινόμενο της διαφθοράς μεταξύ ανθρώπων του δημοσίου που επιβάλλουν πρόστιμα.

Άλλωστε πολύ πρόσφατο είναι το κύκλωμα του Δήμου Αθηναίων, με ανθρώπους, οι οποίοι υπηρετώντας τον νόμο, αλλά με μια διαδικασία τόσο απ’ ό,τι φάνηκε ευέλικτη, να έχουν κάνει ολόκληρη εγκληματική οργάνωση.

Επομένως, με αυτόν τον τρόπο που νομοθετούμε, ενθαρρύνουμε πολλές τέτοιες συμμορίες εντός του δημοσίου, ακριβώς όταν το διακύβευμα του χρηματικού προστίμου είναι μεγάλο.

Ας έλθουμε όμως στο τραγικό, στο μείζον. Δηλαδή, αν ο προηγούμενος δήμαρχος στο Δήμο Λαμιέων, δεν είχε υπογράψει με την ΓΕΚ-ΤΕΡΝΑ, και να έχουν εξασφαλίσει τα 48 εκατομμύρια, και να είχε παραμείνει ίδιος δήμαρχος, φαντάζομαι ότι μια χαρά θα ίσχυε αυτή η νομοθεσία. Έτσι φαντάζομαι εγώ. Έχοντας υπηρετήσει την τοπική αυτοδιοίκηση, δεν μπορώ να καταλάβω πώς ένας δήμαρχος του 2023, απελθών τελικά, απερχόμενος, συμφωνούσε και έκανε project και πλάνο, και πως τώρα ο καινούργιος Δήμαρχος ζήτησε με όλη την ομάδα και των φορέων που συμμετέχουν στο σχήμα αυτό, το φορέα, δηλαδή εννοώ το Δήμο κατά 60%, το Επιμελητήριο κατά 20% και το υπόλοιπο 20% η Περιφέρεια, θα ζητούσαμε μετ’ επιτάσεως την απόσυρση, θέτοντας βέβαια ως όρο καθαρό, το θέμα της κυριότητας.

Αν θα είναι η κυριότητα στο νέο φορέα, με όλες αυτές τις ασφαλιστικές δικλείδες που κατέθεσε στη μία τροπολογία ο ένας τοπικός Βουλευτής, κυβερνητικός, της Νέας Δημοκρατίας. Και για ποιο λόγο τώρα, να επιμένει ο κύριος Υπουργός, λέγοντας ότι μέχρι τέλους, ενώ είναι μείζονος σημασίας το θέμα, θα μας έδινε νομοτεχνικές βελτιώσεις χωρίς να αλλάζει τον αρχικό πυρήνα. Εδώ αποδεικνύεται ότι, οι καθ‘ ύλην αρμόδιοι που θα υπηρετήσουν αυτό το πρόγραμμα, λένε ότι διαφωνούν απόλυτα. Δεν συμφωνούν σε τι χρωστάει, ποιος χρωστάει. Αυτό, όπως και να το κάνουμε, δεν είναι καλή η πρακτική νομοθέτησης. Είναι κακή πρακτική νομοθέτησης. Και παράγει ακόμα πιο κακά αποτελέσματα. Αν τελικά το πρόβλημα είναι ποιος το φέρνει, με ποιον τρόπο, ποιος αιφνιδιάζει ποιον, και αυτό γίνεται εντός της κυβέρνησης της Νέας Δημοκρατίας, τότε τι να περιμένει ο λαός από τα υπόλοιπα θέματα και προβλήματα που είναι σημαντικά, όπως είναι το κόστος της ενέργειας, το οποίο βεβαίως ο κύριος Υπουργός, μετά την παραλαβή του Υπουργείου, μας όρισε ότι δεν αφορά τον ίδιο, δηλαδή το Υπουργείο του. Όμως, όταν θες να είσαι Υπουργός Ανάπτυξης, θα πρέπει πραγματικά να βρίσκεις τον τρόπο να ενώνει δυνάμεις και όχι να τις διαχωρίζεις.

Στο συγκεκριμένο, επομένως, νομοσχέδιο, εμείς δεν επιφυλασσόμαστε. Θα το καταψηφίζουμε, ακριβώς γιατί είναι η προσωποποίηση, είναι αποτύπωση της κακής πρακτικής, στο πλαίσιο της νομοθέτησης που παράγει κακά νομοθετικά αποτελέσματα, με αποτέλεσμα να διαιωνίζεται αυτή η δυσπιστία των Ελλήνων πολιτών, ότι πλέον δεν εμπιστεύονται, όποιος κι αν είναι ο Υπουργός, όποια και να είναι η Κυβέρνηση. Και εμείς, σαν «ΝΙΚΗ», δεν συμβάλλουμε σε αυτό τον τρόπο, και με ξεκάθαρο λόγο δεν δίνουμε κανένα άλλοθι, καμία διαδικασία, έστω κι αν ενδεχόμενα υπήρχε έστω και κάποιο σωστό άρθρο σε αυτό το νομοσχέδιο. Ευχαριστώ.

 **ΜΑΡΙΑ-ΕΛΕΝΗ(ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** Κι εμείς, κύριε συνάδερφε. Το λόγο έχει ο Ειδικός Αγορητής της Κ.Ο. «[ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ](https://www.hellenicparliament.gr/Vouleftes/Ana-Koinovouleftiki-Omada/?partyId=b6a6ca71-c906-44ad-a951-b0340109fb08)», ο κύριος Αλέξανδρος Καζαμίας.

 **ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «**[**ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ**](https://www.hellenicparliament.gr/Vouleftes/Ana-Koinovouleftiki-Omada/?partyId=b6a6ca71-c906-44ad-a951-b0340109fb08)**»):** Ευχαριστώ κυρία Πρόεδρε. Θα ήθελα καταρχήν να υπενθυμίσω τα τρία βασικά σημεία, τα οποία η «Πλεύση Ελευθερίας» έθεσε στην προηγούμενη συνεδρίαση, σχετικά με τα πρώτα άρθρα του νομοσχεδίου, που αφορούν την ενσωμάτωση της Eνωσιακής Oδηγίας.

Το άρθρο 1, αν θυμάστε, είχαμε υποστηρίξει ότι στην περίπτωση του αποκλεισμένου Διευθυντή, θα πρέπει να ξεκαθαριστεί ότι ο σκοπός της Οδηγίας και του προτεινόμενου νομοσχεδίου, είναι να προστατευτούν, όχι μόνο τα τρίτα πρόσωπα, αλλά να προστατευτούν και οι επιχειρήσεις από τις περιπτώσεις διευθυντών, οι οποίοι έχουν καταδικαστεί τελεσίδικα, διότι ο διορισμός τέτοιων διευθυντών αποτελεί ζήτημα, όχι μόνο για τους τρίτους που έρχονται σε συναλλαγές με τις επιχειρήσεις αυτές, αλλά και για την ίδια την επιχείρηση και τους εργαζόμενους της.

Το δεύτερο βασικό σημείο αφορούσε το άρθρο 3. Αυτό σχετίζεται με την έννοια της αντικατάστασης του αποκλεισμένου διευθυντή σε περίπτωση, που κατόπιν διορισμού αυτού ή αυτής αποδειχθεί ότι υπάγεται στις κατηγορίες που αποκλείουν τον διευθυντή, προβλέπεται να υπάρχει αντικατάσταση εντός ενός μήνα. Θεωρούμε ότι η παύση του είναι το ζήτημα και όχι η αντικατάσταση. Η αντικατάσταση ενός στελέχους μέσα σε ένα μήνα είναι πάρα πολύ μικρό χρονικό διάστημα. Θα πρέπει εδώ ή να αυξηθεί το χρονικό διάστημα, αν μιλάτε για αντικατάσταση, ή να αλλάξει ο όρος «αντικατάσταση» με τον όρο «παύση» του διευθυντού και μετά να υπάρχει μια μέριμνα, ούτως ώστε η αντικατάσταση να λάβει χώρα σε μεγαλύτερο χρονικό διάστημα. Πάντως να αντικατασταθεί ένα διευθυντικό στέλεχος μέσα σε ένα μήνα είναι μια ασφυκτική προθεσμία. Ωστόσο, νομίζουμε ότι αυτό που προέχει είναι να παύσει ο αποκλεισμένος διευθυντής πρώτα και μετά να επέλθει μια δεύτερη διαδικασία αντικατάστασης.

Το τρίτο σημείο που θίξαμε φορά το άρθρο 8, το οποίο προβλέπει τη σύσταση ενός Μητρώου με τους αποκλεισμένους διευθυντές και την ειδοποίηση των άλλων κρατών - μελών της Ευρωπαϊκής Ένωσης. Νομίζουμε ότι θα πρέπει και εκεί να υπάρχει μία προθεσμία, διότι, έτσι, όπως διατυπώνεται το άρθρο, η ενημέρωση των άλλων κρατών - μελών της Ευρωπαϊκής Ένωσης για τους αποκλεισμένους διευθυντές που περιλαμβάνονται στο Μητρώο, μπορεί να λάβει χώρα πολύ καθυστερημένα, με αποτέλεσμα να δημιουργηθεί, έτσι, ένα παράθυρο διορισμού ενός αποκλεισμένο διευθυντή από μια άλλη επιχείρηση σε άλλο κράτος - μέλος της Ευρωπαϊκής Ένωσης.

Οπότε εδώ, αν η εφαρμογή του της Ενωσιακής Οδηγίας είναι κάτι που η κυβέρνηση το λαμβάνει σοβαρά, θα πρέπει να υπάρχει και μία σχετικά αυστηρή προθεσμία γι’ αυτό, αλλιώς, χαλαρώνει δηλαδή, το πλαίσιο μέσα στο οποίο θα μπορεί να εφαρμοστεί η συγκεκριμένη Οδηγία.

Έρχομαι τώρα στο επίμαχο ζήτημα των άρθρων 12 και 13, τα οποία αφορούν την Πανελλήνια Έκθεση Λαμίας (Π.Ε.Λ.) και τις συζητήσεις που είχαμε στη διάρκεια της ακρόασης φορέων με τους εκπροσώπους της Τοπικής Αυτοδιοίκησης από τη Λαμία, αλλά και με την παρέμβαση του ίδιου του κυρίου Υπουργού στην τρίτη συνεδρίαση, αν θυμάμαι καλά. Το ζήτημα εκεί είναι ότι υπάρχουν κάποια χρέη που έχουν δημιουργηθεί από τη διαχείριση του παλαιού φορέα.

Η ίδρυση του καινούργιου φορέα, σύμφωνα με το άρθρο 13, συγκεκριμένα, προβλέπει ότι αναλαμβάνει και την ευθύνη οποιωνδήποτε χρεών έχουν υπάρξει ή έχουν δημιουργηθεί, μάλλον, λόγω της διαχείρισης του παλαιού φορέα. Η συζήτηση που έλαβε χώρα δείχνει ότι αυτή η καυτή «πατάτα» των χρεών, τελικά, βρίσκεται κάπου στον αέρα. Ο κ. Υπουργός, είπε και βλέπω τα πρακτικά εδώ πέρα, ότι «Το Υπουργείο Ανάπτυξης δεν έχει ταμείο. Ούτε κατά διάνοια, βέβαια, υπάρχει πρόθεση του Υπουργείου Ανάπτυξης να εκχωρήσει.

Μπορεί να υπάρξει μία νομοτεχνική βελτίωση, η οποία προβλέπει να σταματήσουν τα δικαστήρια» και διαβάζω ξανά τα πρακτικά, «Για να μην υπάρξουν κανενός είδους κατασχέσεις και την περίοδο αυτή, να αναλάβουν κάποιοι τις ευθύνες τους, επιτέλους, με πράξεις για να πάμε παρακάτω». Αυτή η νομοτεχνική βελτίωση μπορεί να αμβλύνει κάπως την πίεση, αλλά δεν λύνει το πρόβλημα και το πρόβλημα είναι ότι συνεχίζουν αυτά τα χρέη να βρίσκονται στον αέρα ανάμεσα στην Κεντρική Κυβέρνηση, αφενός και στην Τοπική Αυτοδιοίκηση που δεν θέλει να αναλάβει. Η, δε, Τοπική Αυτοδιοίκηση μας έχει υποβάλλει ένα υπόμνημα στο οποίο λέει ξεκάθαρα ότι «Διαφωνούμε απόλυτα με τη μεταφορά χρεών, οφειλών και υποχρεώσεων από την υπό κατάργηση κ.λπ. - κ.λπ. του Νομικού Προσώπου». Με άλλα λόγια, δεν νομίζω ότι έχουμε βρει λύση.

Η γνώμη μας εδώ είναι ότι θα πρέπει να υπάρξει επανεξέταση των σχετικών άρθρων, ούτως ώστε να δοθεί μια ικανοποιητική λύση. Το λέω αυτό διότι στο άρθρο 12 επίσης προβλέπει και αυτή η πρόβλεψη μάλλον περιπλέκει το υφιστάμενο πρόβλημα, ότι η κυριότητα που ανήκει στην κεντρική κυβέρνηση και στο Υπουργείο εντός πενταετίας μπορεί να ανακληθεί και αν κρίνει το Υπουργείο ότι εντός πενταετίας δεν έχει γίνει η απαραίτητη εκμετάλλευση του ακινήτου δικαιούται να ανακαλέσει την παραχώρηση στην Τοπική Αυτοδιοίκηση.

Αυτό σημαίνει ότι αν μπλοκαριστεί η εκμετάλλευση του σχετικού ακινήτου θα έχουμε μια κατάσταση κατά την οποία δεν θα υπάρχει ανάληψη από την Τοπική Αυτοδιοίκηση αφενός και αφετέρου το πρόβλημα δεν θα λυθεί διότι το Υπουργείο θα θεωρήσει ότι η εκμετάλλευση δεν λαμβάνει χώρα και συνεπώς θα έχει τη δυνατότητα να ανακαλέσει την παραχώρηση στην Τοπική Αυτοδιοίκηση. Αυτό με άλλα λόγια κινδυνεύει να μετακυλήσει το πρόβλημα στο μέλλον και όχι να το λύσει και αυτό είναι που μας ανησυχεί. Θεωρούμε ότι θα πρέπει να υπάρξει μια πιο ικανοποιητική αντιμετώπιση του προβλήματος αυτού. Συμφωνούμε βεβαίως ότι δεν θα πρέπει τα χρέη αυτά να τα επωμιστεί ο Έλληνας φορολογούμενος γεγονός το οποίο περιπλέκει το ζήτημα αλλά δεν πιστεύουμε ότι η νομοτεχνική βελτίωση που προτείνει ο κύριος Υπουργός αρκεί για να αντιμετωπίσει το πρόβλημα.

Τα υπόλοιπα θα τα φυλάξουμε για την Ολομέλεια αύριο, προς το παρόν υπογραμμίζω ότι η «ΠΛΕΥΣΗ ΕΛΕΥΘΕΡΙΑΣ» επιφυλάσσεται να διατυπώσει την τελική της άποψη στη συνεδρίαση της Ολομέλειας. Ευχαριστώ.

**ΜΑΡΙΑ–ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ–ΒΙΛΙΑΛΗ (Προεδρεύουσα της Επιτροπής):** Κατανοητό ευχαριστούμε κύριε συνάδελφε.

Τον λόγο έχει ο Ειδικός Αγορητής από τους «ΣΠΑΡΤΙΑΤΕΣ» κύριος Δημητριάδης.

**ΠΕΤΡΟΣ ΔΗΜΗΤΡΙΑΔΗΣ(Ειδικός Αγορητής της Κ.Ο «ΣΠΑΡΤΙΑΤΕΣ»):** Ευχαριστώ πολύ κυρία Πρόεδρε. Κύριε Υπουργέ, κυρίες και κύριοι συνάδελφοι βουλευτές.

 Βρισκόμαστε αισίως στην τελευταία συνεδρίαση, στη δεύτερη ανάγνωση του νομοσχεδίου που αφορά την ενσωμάτωση του άρθρου 1 της Οδηγίας 2019/1151 κατά ένα μέρος που αφορά στους αποκλεισμένους Διευθυντές, όπως επίσης υπάρχουν και κάποιες επείγουσες διατάξεις.

Είχαμε πει και στην πρωτολογία, το είχαμε πει και στην κατ’ άρθρων συζήτηση ότι ναι, εμείς είμαστε θετικοί στο να υπάρχει μια προστασία των εταιρειών αλλά και των προσώπων που αλληλοεπιδρούν με εταιρείες από άτομα τα οποία έχουν καταδικαστεί αμετάκλητα για κάποια συγκεκριμένα αδικήματα ώστε να μην υπάρχει επισφάλεια στην συναλλαγή και να μην υπάρχουν ζημίες.

Θα θέλαμε λίγο να κάνουμε κάποιες παρατηρήσεις.

Στο άρθρο 3 πράγματι ορθώς απαριθμούνται οι κατηγορίες των αποκλεισμένων Διευθυντών, ποιοι Διευθυντές αποκλείονται, όμως στην παράγραφο 3 μιλά για ακυρότητα του διορισμού ενός αποκλεισμένου Διευθυντή, θέτει μια πολύ σύντομη προθεσμία εντός ενός μηνός και λέει ότι η εταιρεία πρέπει να τον αντικαταστήσει, όπως αναφέρεται στο νομοσχέδιο. Εδώ να τονίσουμε, όπως ειπώθηκε και από άλλους συναδέλφους, είναι πολύ σύντομο χρονικό διάστημα. Επίσης δεν διευκρινίζεται τι θα συμβεί σε περίπτωση που ο αποκλεισμένος Διευθυντής πάρει κάποιες αποφάσεις στο μεσοδιάστημα πριν αποκλειστεί, πριν αντικατασταθεί. Τι θα συμβεί με αυτές τις αποφάσεις; Θα είναι άκυρες; Τι νομικό κύρος θα έχουν; Και κυρίως θεωρώ λίγο ασαφές το γεγονός τι σημαίνει αντικατάσταση; Πως ακριβώς την ορίζουμε; Θεωρώ πως θα πρέπει να υπάρξει μια προσοχή σε αυτό το θέμα.

Επίσης ένα άλλο που έχουμε να παρατηρήσουμε είναι ναι μεν υπάρχει κάποιο μητρώο αποκλεισμένων Διευθυντών, το οποίο συστήνεται και το οποίο θα κάνει χρήση πληροφοριακών συστημάτων με άλλα συστήματα όπως ακόμα και με την πλατφόρμα e – Justice σχετικά με άλλα κράτη μέλη. Όμως θέλουμε να πούμε σε πόσο χρονικό διάστημα και πώς θα γίνεται ακριβώς η συλλογή; Θα γίνεται γρήγορα; Με ποιο χρονικό ρυθμό θα γίνεται; Θα πρέπει να μπει κάποιο χρονικό πλαίσιο, κάποια προθεσμία διότι διαφορετικά μπορεί να πάρει πάρα πολύ μεγάλο χρονικό διάστημα για να υπάρξει η κατάλληλη ενημέρωση. Αυτό, λοιπόν, θα θέλαμε να προσεχθεί.

Επίσης είχαμε πει για τις κυρώσεις στο άρθρο 9 ότι κατά την άποψή μας δεν θα πρέπει να είναι οι ίδιες τόσο για τον αποκλεισμό του Διευθυντή όσο και για τις εταιρείες, να υπάρχει μια διαφοροποίηση. Είχα ακούσει ότι ο κύριος Υπουργός θα το λάβει υπόψη του. Θεωρώ ότι οι εταιρείες έχουν σήμερα μια μεγαλύτερη κύρωση από ότι ένα αποκλεισμένο πρόσωπο.

Φθάνουμε τώρα στις διατάξεις στις οποίες ακούστηκαν πάρα πολλά στα άρθρα 12 και 13 του νομοσχεδίου, όπου εκεί πέρα στην Πανελλήνια Έκθεση Λαμίας δυστυχώς δημιουργήθηκαν κάποια χρέη. Ακούσαμε από τον κύριο Δήμαρχο στους φορείς να λέει για 2 εκατομμύρια, αόριστο ήταν λίγο να πω την αλήθεια, θα περίμενα λίγο η Τοπική Αυτοδιοίκηση να έχει μια πιο σαφή εικόνα των χρεών, δηλαδή το τι συμβαίνει σε έναν Οργανισμό, στην Πανελλήνια Έκθεση Λαμίας. Υπάρχει μια ασάφεια και υπήρξε μία αντίθεση. Το πρόβλημα είναι το εξής.

Πρώτον, δημιουργείται ένας καινούργιος φορέας, ο οποίος επωμίζεται τα χρέη του προηγούμενου φορέα και δεν ξέρω κατά πόσον θα είναι «βιώσιμος», αυτός ο καινούργιος φορέας. Επίσης, αναφέρει να σταματήσουν τα δικαστήρια, ώστε να μην υπάρχουν κατασχέσεις και εγώ δεν ξέρω κατά πόσον θα ικανοποιηθούν οι δανειστές με αυτήν την διαδικασία.

Ένα άλλο που ειπώθηκε από τους προηγούμενους Εισηγητές, είναι το γεγονός ότι η παραχώρηση της χρήσης και της κυριότητας στον ΟΤΑ είναι υπό αίρεση, δηλαδή σε μια πενταετία μπορεί να ανακληθεί. Θεωρώ, λοιπόν ότι με το συγκεκριμένο νομικό πλαίσιο δομείται μια ανασφάλεια. Εμείς, θα θέλαμε να υπάρξει μια μεγαλύτερη προσοχή στο συγκεκριμένο σημείο και κυρίως να ξέρουμε τι θα συμβεί με το νέο φορέα, πώς θα ανταποκριθεί στις υποχρεώσεις του και στα χρέη του.

Δεύτερον δεν είμαστε εμείς, υπέρ να τα πληρώσει ο Έλληνας φορολογούμενος, αλλά θα πρέπει να βρεθεί μια φόρμουλα με το τι θα γίνει, με τους δανειστές. Σε γενικές γραμμές να πω ότι δεν είμαστε αντίθετοι, με την φιλοσοφία του νομοσχεδίου. Κατά την άποψη μας, υπάρχουν κάποιες ασάφειες σε κάποια σημεία, όπου θα έπρεπε να υπάρχει μεγαλύτερη προσοχή. Ωστόσο, είμαστε πάρα πολλοί επιφυλακτικοί με την δημιουργία του νέου φορέα της ΠΕΛ. Θα θέλαμε λίγο μεγαλύτερη προσοχή, καθώς είδαμε την τροπολογία του κυρίου Οικονόμου και θα την σχολιάσουμε στην Ολομέλεια. Θεωρούμε ότι θα πρέπει να υπάρξει κάποια σαφήνεια σχετικά με την «ανάκληση εγκυρότητας» σε μια πενταετία και κυρίως τι θα συμβεί με τα χρέη και τους δανειστές, όπως το τι θα συμβεί με τη Βιωσιμότητα του Νέου Φορέα. Λοιπόν, αυτά θα ήθελα να αναφέρω δεν θα επιμείνω σε άλλα θέματα, καθώς είναι η δεύτερη ανάγνωση, όμως επιφυλασσόμαστε επί της αρχής και τα υπόλοιπα θα τα πούμε στην Ολομέλεια.

Σας ευχαριστώ.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** Εμείς ευχαριστούμε. Τον λόγο, έχει ο κύριος Ιωάννης Σαρακιώτης, Βουλευτής του ΣΥΡΙΖΑ.

**ΙΩΑΝΝΗΣ ΣΑΡΑΚΙΩΤΗΣ:** Σας ευχαριστώ, κυρία Πρόεδρε. Κύριε Υπουργέ, ο τρόπος διαχείρισης του ζητήματος της Πανελλήνιας Έκθεσης Λαμίας, συνιστά απόδειξη της περιφρόνησης της Νέας Δημοκρατίας, απέναντι στους θεσμικούς εκπροσώπους της Φθιώτιδας, της Στερεάς Ελλάδας, τους Βουλευτές σας, της τοπικής κοινωνίας, ως ένα «μνημείο εμπαιγμού». Φυσικά, δεν είναι ένας έωλος ισχυρισμός ή μια τοποθέτηση ενός Βουλευτή της Αντιπολίτευσης. Θα σας παραθέσω έγγραφα, το τι ανέφερε το Υπουργείο Ανάπτυξης στις 28/02/2020 και στις 09/03/2020.

 Ο τότε αρμόδιος Υπουργός δήλωνε ότι η επίλυση των χρόνιων προβλημάτων να αναδειχθεί με την ΠΕΔ σε αναπτυξιακό φορέα τόσο της περιοχής, όσο και της Εθνικής Οικονομίας γενικότερα αποτελεί τον επιχειρησιακό στόχο μας. Προς τούτο, προβαίνουμε σε αναζήτηση βέλτιστων λύσεων, καθώς και στο πλαίσιο της αναπτυξιακής μας πολιτικής από κοινού, με το Υπουργείο Οικονομικών. Σε άμεσο χρόνο - τον Φεβρουάριο του 2020 αυτά - θα επιδιώξουμε συνεργασίες με τους εμπλεκόμενους φορείς της Περιφέρειας, καθώς και την συμβολή των τοπικών Βουλευτών, όπου θα έχει προστιθέμενη αξία. Ήρθατε να το πράξετε 4,5 χρόνια αργότερα και όχι σε άμεσο χρόνο, κάτι το οποίο αρνούνται να προσυπογράψουν οι Βουλευτές της Νέας Δημοκρατίας και επικαλούμαι τα λεγόμενά σας Κύριε Υπουργέ.

 Είπατε: αν κάποιος πιστεύει ότι τα χρέη ενός νομικού προσώπου που είχαν υπάρξει, θα πρέπει να τα πληρώσει το ελληνικό κράτος να το πει «ευθαρσώς» να πάει στον Υπουργό Οικονομικών της χώρας και να το συζητήσει μαζί του. Δεν έχει το Υπουργείο Ανάπτυξης το ταμείο. Αυτή είναι η αναζήτηση των βέλτιστων λύσεων στο πλαίσιο της δήθεν αναπτυξιακής πολιτικής από κοινού, με το Υπουργείο Ανάπτυξης;

Προτείνετε στον κάθε εμπλεκόμενο να πάει στην Περιφέρεια, στο Δήμο, στο Επιμελητήριο, στο Υπουργείο Οικονομικών να το συζητήσει; Εσείς προφανώς δεν έχετε κάποιο ρόλο, απλά να πάνε να βρουν λύση με τον Υπουργό Οικονομικών. Είπατε κύριε Υπουργέ, σε προηγούμενη συνεδρίαση ότι μελετάται προσεκτικά τις τροπολογίες που καταθέτουν οι Βουλευτές. Θέλετε να σας πω τι λέει ο κύριος Κοτρωνιάς, συνάδελφος της Νέας Δημοκρατίας που κατέθεσε τροπολογία σε ραδιοφωνική του συνέντευξη; Έκανε έκκληση να βρεθούν λύσεις και είπε ότι είναι αδιανόητη η εξέλιξη.

Τώρα να δούμε πού είναι οι συνέργειες με τους εμπλεκόμενους φορείς της περιφέρειας όπου δήλωνε το Υπουργείο Ανάπτυξης, όλα αυτά τα προηγούμενα χρόνια. Εδώ πρέπει να επισημάνω ότι στο Δημοτικό Συμβούλιο της προηγούμενης τρίτης, ο πρώην Δήμαρχος και τότε Αντιπεριφερειάρχης με τον κύριο Μπακογιάννη κατά την περίοδο 2015-2019, δήλωσε ότι το Υπουργείο Ανάπτυξης επί ΣΥΡΙΖΑ είχανε κάνει άπειρες συσκέψεις. Σήμερα δεν έχετε κάνει ούτε μισή σύσκεψη και αντί να ζητάτε συγνώμη και να απολογείστε, που 5 χρόνια δεν έχετε πράξει απολύτως τίποτα για το θέμα της Πανελλήνιας Έκθεσης Λαμίας, έρχεστε σήμερα με περίσσευμα θράσους και αλαζονείας και ούτε λίγο ούτε πολύ κατηγορείτε τους θεσμικούς εκπροσώπους της περιοχής και ζητάτε να σας πουν «μπράβο».

Τι είπατε; Θα το διαβάσω πάλι από τα πρακτικά.

Η λύση, στην πολιτική κυρίες και κύριοι συνάδελφοι είναι, όταν γνωρίζουμε τα προβλήματα να τα βάζουμε κάτω από το χαλί, να τα κρύβουμε, να παριστάνουμε ότι τα αγνοούμε; Αυτά, στερούνται σοβαρότητας.

 Φαντάζομαι, ότι αυτά στερούνται σοβαρότητας, απευθύνεται σε όλους τους Υπουργούς Ανάπτυξης από το 2019, οπότε ήρθε και το τελευταίο νομοσχέδιο μέχρι και σήμερα κανονικά, λοιπόν, συνεχίζεται. Πιστεύω, ότι η Αυτοδιοίκηση της περιοχής έπρεπε, να λέει μπράβο που τελειώνετε με αυτή την υπόθεση και να σταματήσει η υποκρισία και αναξιόπιστες πρακτικές και τοποθετήσεις και να αναλάβει ο καθένας την ευθύνη του. Αυτοί που έχουν αναλάβει την ευθύνη της αξιοποίησης αυτής της έκτασης και έχουν πάρει την ευθύνη της διοίκησης της Έκθεσης Λαμίας, θα πρέπει να βρουν και πώς θα αντιμετωπίσουν τα προβλήματα των χρεών.

Είναι φοβερό, μετά από πέντε ολόκληρα χρόνια απραξίας και ανικανότητας να αποκαλούμε υποκριτές και αναξιόπιστους, τον Δήμαρχο, τον Πρόεδρο του Επιμελητηρίου, τον Περιφερειάρχη, τον Πρόεδρο του Νομικού Προσώπου και να τους λέτε «κόψτε το λαιμό σας», βρείτε εσείς λύση στο πρόβλημα, εσείς που κάποτε προτάσσατε συνέργειες.

 Επανέρχομαι, στα πέντε χρόνια κύριε Υπουργέ, καθώς θα διαβάσω ανακοίνωση του συναδέλφου σας και συναδέλφου στη Φθιώτιδα του κ. Σταικούρα, ο οποίος σύμφωνα με ανακοίνωσή του στις 21/1/2020, έκανε λόγο για σύσκεψη στο Υπουργείο Οικονομικών στις 3/12/2019, που επικεντρώθηκε όπως είπε σε τέσσερις άξονες, ένας, εκ των οποίων ήταν η εκκαθάριση του Νομικού Προσώπου της (ΠΕΛ) που θα είχε ως στόχο, την απρόσκοπτη λειτουργία του νέου φορέα.

Σίγουρα μπορεί, να έχει πάρει και το δικό σας το αυτί κάτι, αλλά ο κ. Σταικούρας το γνώριζε αυτό, που ανέφερε ο Πρόεδρος του φορέα, ότι από το 2012 η Πανελλήνια Έκθεση Λαμίας, εντοπίζεται στους «95 αμαρτωλούς φορείς», που δεν έδιναν κανένα στατιστικό στοιχείο, κανένα οικονομικό στοιχείο, στο κεντρικό κράτος της αρμόδιας υπηρεσίας.

Έναν άνθρωπο, που αντιμετωπίσατε με αλαζονικό τρόπο και τον ειρωνευτήκατε λέγοντας ότι, δεν τους είναι και πολύ άγνωστα, άμα είσαι Πρόεδρος και πριν και τώρα, κάτι θα θυμάσαι. Και αναρωτιέται κανείς, ευθύνεται ο Πρόεδρος ο οποίος είναι τα τελευταία επτά χρόνια και χαίρει της εκτίμησης και της προηγούμενης διοίκησης του Δήμου Λαμιέων και της σημερινής και δεν έχει κανένας εκ των Υπουργών ευθύνη;

Και, όπως σας είπε και ο Πρόεδρος του Επιμελητηρίου, στην Επιτροπή στην οποία δεν ήσασταν παρών - κατά τα άλλα θα δεχόσασταν να τους ακούσετε όλους - ήρθαν οι άνθρωποι από τη Φθιώτιδα, εσείς ήσασταν στο γραφείο σας και ήρθατε μια ώρα μετά, αφού τελείωσε η συνεδρίαση των φορέων.

Και τι είπε; Θα τον έχετε ακούσει τον Πρόεδρο του Επιμελητηρίου φαντάζομαι από την τηλεόραση, να λέει ότι τα χρέη γράφτηκαν πριν από το 2017, μετά το 2017, δεν γραφόταν χρέη. Φαντάζομαι, θα ακούσατε και τον Δήμαρχο Λαμιέων, να λέει ότι δεν ήρθε να μου χτυπήσει κανείς την πόρτα και ότι η ρύθμιση είναι άδικη, αλλά αν περάσει αυτή η ρύθμιση, «στραγγαλίζεται» η νέα (ΠΕΛ), γιατί δεν έχει τους πόρους, αλλά δυστυχώς ο δήμος μπορεί, να ανταπεξέλθει σαν μεγαλομέτοχος σε αυτά.

Οπότε, κύριε Υπουργέ, δεν θα σας καταλογίσουμε ότι έχει συμβεί όλα αυτά τα χρόνια για την Πανελλήνια Έκθεση Λαμίας, καθώς τώρα αναλάβαμε. Αλλά, όταν και ο πρώην Δήμαρχος και τότε Αντιπεριφερειάρχης μας λέει στο Δημοτικό Συμβούλιο ότι αυτή η τροπολογία μπήκε στο συρτάρι και είχε έρθει πάλι το 2022 και την απορρίψαμε, μη μας λέτε ότι δουλέψατε επειδή υπήρχε ένα έκτακτο ζήτημα και φτιάξατε μια τροπολογία. Ήταν, μια τροπολογία που είχε απορρίψει ο τότε Δήμαρχος Λαμιέων το 2022 και δεν πράξετε τίποτα, πέντε χρόνια.

 Και έρχεστε τώρα, με μια διαδικασία που ούτε στη διαβούλευση τα βγάλατε τα συγκεκριμένα άρθρα, να βάλετε την «ταφόπλακα» στην Πανελλήνια Έκθεση Λαμίας, κάτι το οποίο παραδέχονται όπως προανέφερα και οι Βουλευτές της Νέας Δημοκρατίας.

Οπότε, αποσύρετε το νομοσχέδιο, θα γίνει πραγματική διαβούλευση όπως λέει το Υπουργείο Ανάπτυξης, πέντε χρόνια τώρα, σε απαντήσεις των ερωτήσεων.

Σας ευχαριστώ, πολύ.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** Και εμείς, σας ευχαριστούμε κύριε Σαρακιώτη. Τον λόγο έχει τώρα ο Υπουργός Ανάπτυξης, ο κ. Παναγιώτης Θεοδωρικάκος.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Σας ευχαριστώ, πολύ. Δεν θα σας πω και πολλά καινούργια πράγματα, γιατί τα έχω αποσαφηνίσει από την προηγούμενη. Απλώς, σε κάποια παράλογα σχήματα που δυστυχώς, κάποιοι συνάδελφοι προσπαθώντας να ασκήσουν τα αντιπολιτευτικά τους καθήκοντα, είμαι υποχρεωμένος να τα απαντήσω. Δεν αναφέρομαι σε όλη την αντιπολίτευση, ούτε σε όλα όσα ειπώθηκαν από εκπροσώπους κομμάτων της αντιπολίτευσης, αναφέρομε σε πολύ συγκεκριμένα πράγματα.

Θέλω, να υπενθυμίσω σε όλους, ότι εδώ πέρα εφαρμόζουμε σε συνέχεια, νομοθετική ρύθμιση, που η κυβέρνηση του ΣΥΡΙΖΑ, είχε φέρει τρεις μήνες προτού αποχωρήσει από τα πράγματα, από τις εκλογές του 2019. Αυτό εφαρμόζουμε, σε συνέχεια νομοθετική ρύθμιση που η Κυβέρνηση του ΣΥΡΙΖΑ είχε φέρει τρεις μήνες προτού αποχωρήσει από τα πράγματα από τις εκλογές του 2019.

 Ο κ. συνάδελφος φαίνεται να δυσκολεύεται να το καταλάβει, αλλά τι να κάνουμε; Η αλήθεια είναι αλήθεια. Η πραγματικότητα είναι πραγματικότητα.

Κύριε συνάδελφε θα πρέπει τώρα να μάθετε να ακούτε, όπως σας άκουσα θα ακούσετε και εσείς, γιατί η προϋπόθεση της Δημοκρατίας είναι να σεβόμαστε τις απόψεις των άλλων.

Ο νόμος του ΣΥΡΙΖΑ έλεγε, ότι το νέο σχήμα, η νέα μορφή της εταιρείας της Πανελλήνιας Έκθεσης Λαμίας είναι καθολικός διάδοχος των υποχρεώσεων της προηγούμενης και δεν κάνουμε τίποτε άλλο από το να εφαρμόζουμε αυτό.

Επαναλαμβάνω ότι αυτή είναι η απλή και κρυστάλλινη αλήθεια. Γιατί τόση συζήτηση, αφού είναι έτσι; Άρα οι κύριοι εκπρόσωποι του ΣΥΡΙΖΑ, έπρεπε να ψηφίζουν τις ρυθμίσεις με τα δύο χέρια και εσείς κυρία συνάδελφε που ήσασταν στο ΣΥΡΙΖΑ και είστε. στην ΝΕΑ ΑΡΙΣΤΕΡΑ, πρώτον.

Δεύτερον, θα ήθελα να σας ζητήσω να είστε πιο προσεκτικοί για το τι λένε τα διάφορα στελέχη της περιοχής που έχω μπροστά μου την ανάρτηση του Περιφερειάρχη Στερεάς Ελλάδος του κυρίου Σπανού, ο οποίος λέει ότι κατατέθηκε και συζητείται μια πολύ σημαντική και επί της αρχής θετική και αναγκαία νομοθετική ρύθμιση που οριστικά αποσαφηνίζει το ιδιοκτησιακό καθεστώς του ακινήτου με κυριότητα του Δημοσίου και μακροχρόνια παραχώρηση στο νέο φορέα. Δεν μου μοιάζει να είναι αντίρρηση αυτό.

Ο κ. Καραΐσκος, ο πρώην Δήμαρχος Λαμίας, χαρακτηρίζει τη ρύθμιση πολύ θετική. Επιστολή προς τον Υπουργό και τους Βουλευτές. Δεν μου μοιάζει και πολύ αρνητικό αυτό. Κύριε είναι γραπτά και τα γραπτά μένουν.

Τρίτον. Όπως εξήγησα και την προηγούμενη φορά, οι υπηρεσιακοί παράγοντες του Υπουργείου μας που διαχειρίστηκαν το θέμα, είχαν κάνει αλλεπάλληλες επικοινωνίες και συνεννοήσεις με εκπροσώπους της Αυτοδιοίκησης στην περιοχή και τέταρτον, επειδή κάνατε προσωπική αναφορά σε εμένα, κάθε άνθρωπος και η ιστορία του, έχω αποδείξει με πράξεις το σεβασμό μου στα Θεσμικά όργανα της κοινωνίας και ιδιαίτερα στην Αυτοδιοίκηση.

Το έκανα από μικρό παιδί και υπό όποια ιδιότητα κι αν είχα σε αυτή τη ζωή και το έκανα ακόμη περισσότερο ως Υπουργός Εσωτερικών που είχα την ευθύνη της Αυτοδιοίκησης την περίοδο 2019-2021, όταν λύσαμε μια σειρά από προβλήματα της Αυτοδιοίκησης, που βρέθηκε στα τελευταία σκαλοπάτια πριν το γκρεμό, από τις ρυθμίσεις που είχε κάνει η κυβέρνηση του ΣΥΡΙΖΑ και οδηγούσε στη διάλυση αυτού του Θεσμού.

Δεν είναι άλλωστε τυχαίο και ποιοι είναι οι πολιτικοί συσχετισμοί στον χώρο της Αυτοδιοίκησης, ύστερα από εκείνες τις ανερμάτιστες και τραγικές ρυθμίσεις που είχατε κάνει κύριοι συνάδελφοι, τις οποίες μακάρι να μη τις είχατε κάνει ποτέ. Δεν είναι τυχαίο που ο ΣΥΡΙΖΑ έχει κάνει αυτά τα πράγματα. Λυπάμαι, αλλά μη μου λέτε ότι δεν σέβομαι και τους θεσμικούς εκπροσώπους της Φθιώτιδας, η οποία εκτός, η οποία εκτός όλων των άλλων είναι και ο τόπος καταγωγής της αείμνηστης μητέρας μου, της οποίας τη μνήμη σέβομαι για πάντα.

Αυτό που είχα πει την προηγούμενη φορά είναι ότι κανονικά και σας το επαναλαμβάνω, θα έπρεπε ύστερα από τόσα χρόνια η ίδια η Αυτοδιοίκηση καθότι είναι οι Μέτοχοι της νέας εταιρείας κατά 60%, ο Δήμος κατά 20%, η Περιφέρεια, πρέπει μόνοι τους, οι ίδιοι να έχουν θέσει το θέμα, διότι συμβαίνει ένας απίστευτος παραλογισμός, τύποις να εμφανίζονται δύο σχήματα, όταν είναι ξεκάθαρο ότι το καινούργιο που είχε προκύψει από την νομοθετική ρύθμιση της κυβέρνησης του ΣΥΡΙΖΑ από το 2019, είναι αυτό που έχει την ευθύνη της διαχείρισης των πραγμάτων και στα χέρια του οποίου βρίσκεται ένα κολοσσιαίο έργο στην περιοχή, ύψους 48 εκατομμυρίων ευρώ του RRF και εσείς είπατε ότι αδιαφορούμε για το μέλλον και αφήνουμε και εγκαταλείπουμε την «Πανελλήνια Έκθεση Λαμίας», 48 εκατομμύρια ευρώ, τεράστιο έργο, που βάζει τη Φθιώτιδα υπό νέες αναβαθμισμένες συνθήκες στο χάρτη των προορισμών, με πλήρη αξιοποίηση του ιστορικού και πολιτιστικού της αποθέματος και ιδιαίτερα της περιοχής των Θερμοπυλών. Το θεωρείτε αδιαφορία και εγκατάλειψη;

Χάνουν και οι λέξεις το όνομά τους και το νόημά τους στο τέλος της ημέρας.

Αυτά σε ότι αφορά την ουσία αυτής της υπόθεσης, για την οποία έχουμε ετοιμάσει τη νομοτεχνική βελτίωση η οποία θεωρώ, ότι λύνει οριστικά τις δυσκολίες και τα προβλήματα που υπήρχαν και δίνει τη δυνατότητα στην νέα διοίκηση να κάτσει να ασχοληθεί με το πρόβλημα και να έρθουν τα πράγματα, όπως πρέπει. Θα μιλήσω όμως, γι’ αυτό.

 Επίσης, θέλω να διευκρινίσω, ότι στο πλαίσιο της νομοτεχνικής μας βελτίωσης, θα είμαι συνεπής σε αυτό που σας είχα πει, προχθές στην τελευταία συνεδρίαση, σε σχέση αναφέρομαι στο πρώτο, ας πούμε βασικό κεφάλαιο αυτού του νόμου, του νομοσχεδίου. Αυξάνουμε τα πρόστιμα, διαφοροποιούμε, μάλλον, τα πρόστιμα για την εταιρεία σε σχέση με το φυσικό πρόσωπο, διατηρούμε όπως, είναι το πρόστιμο 20.000 έως 500.000 για το φυσικό πρόσωπο του αποκλεισμένου διευθυντή και βάζουμε το πρόστιμο 50.000 μέχρι 1.000.000 ευρώ για την εταιρεία, κάνοντας μια ξεκάθαρη, μια ξεκάθαρη διάτρηση σε αυτό το θέμα.

 Συγγνώμη παρέλειψα, δεν απάντησα πριν, σε κάτι που είχε ρωτήσει ο συνάδελφος της «ΕΛΛΗΝΙΚΗΣ ΛΥΣΗΣ». Δεν υπάρχει ασφαλής εικόνα, για το ποσό που αφορά τα χρέη στην υπόθεση της της Λαμίας, είναι κάποιες εκατοντάδες, χιλιάδες ευρώ για τις οποίες, ύστερα από συνεννόηση που κάναμε – επαναλαμβάνω - με τον Υπουργό Οικονομικών και την Υπουργό Εργασίας και με τη συμβολή του Υπουργού Υποδομών.

 Άρα, ύστερα από διαβούλευση που κάναμε με τους Υπουργούς, τον κ. Χατζηδάκη, την κυρία Κεραμέως και τον κ. Σταϊκούρα, θα δοθεί η λύση των τριών ετών, προκειμένου να μπορέσουν να ανταποκριθούν στο χρέος που υπάρχει. Αντιλαμβάνομαι, όμως ότι είναι το σχετικά μικρότερο, αν τα στοιχεία που έχουν τεθεί υπόψη μου είναι ακριβή. Αυτά σε ότι αφορά αυτό το θέμα.

Σε ότι αφορά το ζήτημα που τέθηκε, για τις αποφάσεις που λαμβάνονται με τη συμμετοχή προσώπου, ο οποίος είναι αποκλεισμένος διευθυντής, θα πρέπει σε αυτόν τον τομέα, εάν υπάρχει κατά τη γνώμη μου συμμετοχή σε συλλογικό όργανο θα πρέπει να δει κανείς, τι προβλέπει το ίδιο το καταστατικό της εταιρείας προφανώς, για το πόσο ρόλο έχει αυτή η υπόθεση.

 Και, προφανέστατα, εάν κάποιος αμφισβητήσει, εάν είναι σε βάρος του οι αποφάσεις ενός τέτοιου οργάνου εκ των υστέρων τα πράγματα, πιστεύω ότι θα πρέπει να θεωρηθεί άκυρη μία απόφαση, όταν έχει παρθεί με τη συμμετοχή ενός ανθρώπου, ο οποίος έχει εκ των υστέρων έχει κριθεί άκυρη η συμμετοχή του, στο συγκεκριμένο όργανο.

 Όλα αυτά τα θέματα στα οποία αναφέρθηκα για τη λύση της Λαμίας, και τη συγκεκριμένη ρύθμιση που αφορά τα πρόστιμα, κατατίθενται σε νομοθετική βελτίωση. Είμαστε έτοιμοι, να την καταθέσουμε. Μπορούμε να διαγραφήσουμε;

 Να την υπογράψουμε είναι εύκολο, κ. Αναγνωστόπουλε, αυτό μπορώ να το κάνω με άνεση. Καταθέτω, τη σχετική νομοθετική βελτίωση και να δοθεί παρακαλώ, στους Εκπροσώπους όλων των Κομμάτων.

 Σε ότι αφορά τα πρόστιμα το είπα, σε ότι αφορά όλο το υπόλοιπο, είναι όλα όσα σας είχα πει από την Παρασκευή. Δηλαδή, ρυθμίσουμε από 2 σε 3 χρόνια τα χρέη προς το Δημόσιο, δίνουμε 9 μήνες, τοποθετούμε ορκωτό ελεγκτή ο οποίος πρέπει μέσα σε 9 μήνες να κάνει τη δουλειά της καταγραφής των χρεών και μέσα στο διάστημα αυτό, παύουν τα δικαστήρια.

Δεν γίνονται τα δικαστήρια μέσα σε αυτό το 9μηνο, προκειμένου να μην υπάρξουν αρνητικές εξελίξεις.

Και, ακριβώς, με αυτό τον τρόπο και η διοίκηση του νέου φορέα έχει τον χρόνο και τη δυνατότητα να εξετάσει οποιεσδήποτε λύσεις μπορεί, για να αντιμετωπίσει το πρόβλημα και επίσης, το θέμα της κυριότητας είναι ξεκάθαρο ότι είναι λυμένο και δεν επηρεάζει κατά τίποτα, κυρίως του ακίνητου, παραμένει το Υπουργείο Ανάπτυξης.

Όλα αυτά, όμως παρακαλώ, να δοθεί σε όλους τους συναδέλφους η νομοτεχνική βελτίωση, ούτως, ώστε το πρωί να μπορούν τα Κόμματα να τοποθετηθούν με άνεση πάνω σε όλο το θέμα. Ευχαριστώ.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ ΒΙΛΙΑΛΗ (Προεδρεύουσα της Επιτροπής):** Κυρίες και κύριοι συνάδελφοι, στο σημείο αυτό ολοκληρώθηκε η συζήτηση του σχεδίου νόμου του Υπουργείου Ανάπτυξης «Ενσωμάτωση του άρθρου 1 της Οδηγίας(ΕΕ) 2019/1151 κατά το μέρος που αφορά τους αποκλεισμένους διευθυντές και άλλες επείγουσες διατάξεις».

Πριν προχωρήσουμε σε ψηφοφορία επί των άρθρων και επί του συνόλου ανακεφαλαιώνουμε τις θέσεις των κομμάτων επί της αρχής. Ο Εισηγητής της Πλειοψηφίας κ. Γιόγιακας έχει ψηφίσει υπέρ.

 Η Εισηγήτρια της Μειοψηφίας κυρία Κοντοτόλη επιφυλάχθηκε.

 Ο Ειδικός Αγορητής της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ κ. Νικητιάδης επιφυλάχθηκε.

Ο Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΟΣ» κ. Συντυχάκης καταψήφισε.

Ο Ειδικός Αγορητής της Κ.Ο. « Ελληνική ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ» κ. Φωτόπουλος επιφυλάχθηκε.

Η Ειδική Αγορήτρια από την Κ.Ο. «ΝΕΑ ΑΡΙΣΤΕΡΑ» κυρία Πέρκα επιφυλάχθηκε.

Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»» κ. Βρεττός καταψηφίζει.

Ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ» κ. Καζαμίας επιφυλάχθηκε.

Ο Ειδικός Αγορητής της Κ.Ο. «ΣΠΑΡΤΙΑΤΕΣ» κ. Δημητριάδης επιφυλάχθηκε.

Στο σημείο αυτό ερωτάται η Επιτροπή: Γίνονται δεκτά τα άρθρα 1,2,4,5,6,7,8,10 και 11 του σχεδίου νόμου;

**ΠΟΛΛΟΙ ΒΟΥΛΕΥΤΕΣ:** Δεκτά, κατά πλειοψηφία.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ ΒΙΛΙΑΛΗ (Προεδρεύουσα της Επιτροπής):**Τα άρθρα 3,9,12,και 13 γίνονται δεκτά όπως τροποποιήθηκαν από τον παριστάμενο Υπουργό Ανάπτυξης;

**ΠΟΛΛΟΙ ΒΟΥΛΕΥΤΕΣ:** Δεκτά, κατά πλειοψηφία.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ ΒΙΛΙΑΛΗ (Προεδρεύουσα της Επιτροπής):**Ερωτάται η Επιτροπή γίνεται δεκτό το ακροτελεύτιο άρθρο;

**ΠΟΛΛΟΙ ΒΟΥΛΕΥΤΕΣ:** Δεκτό, κατά πλειοψηφία.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ ΒΙΛΙΑΛΗ (Προεδρεύουσα της Επιτροπής):**Τέλος, ερωτάται η Επιτροπή αν το σχέδιο νόμου γίνεται δεκτό και στο σύνολό του.

**ΠΟΛΛΟΙ ΒΟΥΛΕΥΤΕΣ:** Δεκτό κατά πλειοψηφία.

 **ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ ΒΙΛΙΑΛΗ (Προεδρεύουσα της Επιτροπής):** Συνεπώς, το ως άνω νομοσχέδιο του Υπουργείου Ανάπτυξης γίνεται δεκτό επί της αρχής, επί των άρθρων και στο σύνολό του όπως διαμορφώθηκε από την Επιτροπή και τον παριστάμενο Υπουργό, κατά πλειοψηφία.

 Λύεται η συνεδρίαση αγαπητές και αγαπητοί συνάδελφοι.

Στο σημείο αυτό γίνεται η γ΄ εκφώνηση του καταλόγου των μελών της Επιτροπής. Παρόντες ήταν οι Βουλευτές κ.κ.: Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Χαρακόπουλος Μάξιμος, Σαρακιώτης Ιωάννης, Γιαννούλης Χρήστος, Ζαμπάρας Μιλτιάδης (Μίλτος), Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Παππάς Νικόλαος, Τζάκρη Θεοδώρα, Κατρίνης Μιχαήλ, Νικητιάδης Γεώργιος, Πάνας Απόστολος, Χνάρης Εμμανουήλ, Χριστοδουλάκης Εμμανουήλ (Μανώλης), Στολτίδης Λεωνίδας, Συντυχάκης Εμμανουήλ, Κτενά Αφροδίτη, Φωτόπουλος Στυλιανός, Χήτας Κωνσταντίνος, Ζεϊμπέκ Χουσεΐν, Πέρκα Θεοπίστη (Πέτη), Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Δημητριάδης Πέτρος, Κόντης Ιωάννης, Δημητροκάλλης Ιωάννης και Παπαϊωάννου Αρετή.

Τέλος και περί ώρα 17.40΄ λύθηκε η συνεδρίαση.

**Η ΠΡΟΕΔΡΕΥΟΥΣΑ ΤΗΣ ΕΠΙΤΡΟΠΗΣ**

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ**